# יסוד שבתפארת

## הרב אורי בצלאל פישר

יום העצמאות, יום הקמת המדינה, אירע בה' באייר. נכון שכיום יום העצמאות כמעט ולא חל בה' באייר, או שנדחה לג' אייר, ד' אייר או שמתאחר לו' באייר. על אף זאת, הכרזת הקמת המדינה נעשתה דווקא בה' באייר.

ומקובלנו שבימים גדולים יש הארה גדולה. לא בכדי אירע הכרזת הקמת המדינה דווקא בה' באייר.

אך, מה מיוחד ביום זה? לכאורה, נראה יום ככל הימים. אולם, אם נתבונן נראה שלא כך פני הדברים.

יום זה הוא יום העשרים של ספירת העומר. בסידורים רבים כתוב כנגד כל יום ספירה מסויימת. כלומר, ימי ספירת העומר מוקבלים לספירות הקבלה. יש י' ספירות: 1. חכמה. 2. בינה. 3. דעת. 4. חסד. 5. גבורה. 6. תפארת. 7. נצח. 8. הוד. 9. יסוד. 10. מלכות.

ימי ספירת העומר מוקבלים לז' ספירות האחרונות שהן המידות. ובכל יום יש צירוף של ספירות. כלומר, השבוע הראשון הוא כנגד מידת החסד. וביום הראשון של ספירת העומר יש צירוף של חסד עם חסד. יום השני הוא צירוף של גבורה עם מידת החסד. גבורה שבחסד. השבוע הוא מידת החסד, והיום הוא גבורה.

יום כ' בעומר הוא יסוד שבתפארת. השבוע הוא כנגד ספירת תפארת, והיום כנגד ספירת יסוד.

בספרים רבים נאמר שספירת תפארת היא כנגד יעקב אבינו. ספירת יסוד כנגד יוסף. כפי שרואים גם באושפיזין שמגיעים. יום השלישי שהוא כנגד ספירת תפארת מגיע יעקב, וביום השישי שהוא כנגד ספירת יסוד, מגיע יוסף.

אם כן, יום כ' בעומר הוא צירוף של יעקב עִם יוסף.

מדוע דווקא ביום זה יש צירוף של יעקב עִם יוסף. נראה שהדברים מכוונים לדברי המדרש שהובא בדברי רש"י על הפסוק (בראשית ל, כה):

ויהי כאשר ילדה רחל את יוסף ויאמר יעקב אל לבן שלחני ואלכה אל מקומי ולארצי.

רש"י כתב על כך:

כאשר ילדה רחל את יוסף. משנולד שטנו של עשיו שנאמר (עובדיה א): 'והיה בית יעקב אש ובית יוסף להבה ובית עשו לקש'. אש בלא להבה אינו שולט למרחוק. משנולד יוסף בטח יעקב בהקב"ה ורצה לשוב.

כדי לנצח את עשיו צריך את החיבור של יעקב עִם יוסף.

הכרזת הקמת המדינה היא הנצחון על עשיו. גלות אדום הסתיימה בהכרזת הקמת המדינה ואירע הדבר דווקא ביום כ' בעומר. הצירוף של יעקב עִם יוסף.

משמעות הדברים היא, כשיש צירוף בין הדור העבר לדור ההווה, אז יש נצחון על עשיו. צריך את החיבור בין העבר והווה. מי ששוכח את עברו אין לו עתיד. אך, יחד עם זאת, אי אפשר לחיות בעבר, צריך לחיות את ההווה והצפייה התמידית לעתיד.

צריך את המסורת ביחד עם ההתחדשות והרעננות. יעקב מסמל את דור העבר, המסורת. יוסף מסמל את ההתחדשות, הרעננות והפעלתנות. יוסף הוא המשביר לכל הארץ. הוא משנה למלך שפועל ועושה.